En nom de Nostre Seigneur, amen. Nous Eudes li Changerres, bailli d’Ostun et de Moncenis, faceons savoir à tous que comme li procureur et en nom de procureur dou doyen et dou chapitre de l’yglise d’Ostun, pour ce appellé à Ostun par devant nous le procureur Mons. le duc, fust venuz plaintiz à nous par figure de jugement, en disant que li diz dyens et chapitres estoyent et avoyent esté, par ci long temps que memoire n’estoit du contraire, en possession ou auxi d’avoir et de percevoir et de faire lour toute la jurisdiction et tout l’emolument, d’où qui venat, de quelque cause que ce soit, excepté le peaige et la justice d’icelui, en toute la cité d’Ostun, ou temps des foires de Saint-Nazaire et de Saint-Celse, des foires de la feste Saint-Ladre en septembre et des foires de la Revelace de Saint-Ladre, et que durant le temps de ces foires une aulbene que l’on appelloit la Rosse dou Four estoit trespassée à Ostun, laquelle morte li terriers d’Ostun qui estoit par le temps en nom desdits doyen et chapitre les biens d’icelle prist pour son droit, et pour ce toute voyes que li diz terriers se doubtoit que aucuns hoirs après ce n’apaussessient il n’avoit pas mis fors de la maison de ladite Rosse lesdits biens mais il avoit sealées les arches estans en ladite maison en signe d’appliquer lesdiz biens à ladite yglise et en en avoit porté li diz terriers les clers avec lui, ce ainsint fait et le temps desdites foires trespassé et feny li vihiers d’Ostun et li chastelains de Rossillon briserent les hux de ladite maison et pour la puissance de Mons. le duc prirent les devant diz biens et les emporterent de fait, jasoit ce qu’il ne puissient de droit, pourquoy nous requeroit li diz procureur de l’iglise en nom que dessus que nous feissions restabli le lieu et les diz doyen et chapitre à la main d’icels et aulx remectre en lour estat des biens dessusdiz, ledit procureur Mons. le duc opposant au contraire en disant par pluseurs raisons que nous ne deviens ad ce encliner pour ce premierement que combien que li diz doyens et chapitres soient saisiz de la justice durans lesdites foires, toute voyes se la chouse n’est esclarcie par sentence les foires durans, et por aulx, la chose doit retorner à Mons. le duc; disoit encor que li diz messire li dux estoit saisiz, soulz et sens autre, d’avoir les aulbaines et la revenance d’aulx en la ville d’Ostun, auxi comme il estoit dou droit des trueves dou desgni des chemins de la cité et de pluseurs autres cas, laquel chouse li procureur des diz doyen et chapitre cognoissoit bien ou temps de fors foires, mas les foires durans il disoit qu’il havoient exploitié des trueves et des autres cas qui avenuz y estoient et à faire foy de ce nous monstra le privilege qu’il ont de la justice desdites foires, et avec ce il nous enforma suffisemment des chouses proposées de par lui à la fin que dessus, plusours attestations sur ce hahues de çay et de là lesdites parties se boterent en droit. A la parfin, le mercredi devant la Touz sainz auquel fust nostre assise d’Ostun et li quelx jour estoit assigné esdites parties à oyr droit, estans en jugement à Ostun, par devant nous le procureur et en nom de procureur dudit Mons. le duc d’une part et le procureur de ladite yglise ou non que dessus d’autre part, et requeranz droit à grand instance, nous, hoyes et entendues les chouses propousées de çay et de lay, enformez soffisamment des chouses dessus dites, dou consoil de preudommes et saiges usez en ceste besoingne, Dieu tant seulement ayens devant les eulx, pronunceons et à droict par nostre sentence que li diz leux sera restably et li diz dyens et chapitres et li mains d’icels et il remis en lor estat desdiz biens et ad ce faire ou faire à faire nous par nostre dite sentence le procureur dou dit Mons. le duc en nom com dessus condempnons, non obstant lis chouses propousées de par lui. En temoignaige de la quel chouse nous avons mis le seaul de noz bailliaiges en ces presentes lettres faites et données le mercredi dessusdit, l’an de grace mil CCC vingt et sept.